Covid-19-statistieke: Tweede meeste gevalle in een dag aangetekenSuid-Afrika het teen Donderdag 58 568 gevalle van Covid-19 aangemeld. Dit is 3 147 meer as Woensdag, die tweede meeste toename in gevalle wat nog in 24 uur aangeteken is. Die Wes-Kaap is steeds loshande voor met 37 422 gevalle, met 1 401 nuwe gevalle wat aangemeld is. Dit is ook die grootste styging van al die provinsies. Gauteng het die afgelope 24 uur 758 nuwe gevalle aangemeld en het tot dusver ŉ totaal van 7 953 Covid-19-gevalle aangemeld. Die Oos-Kaap het die derde meeste gevalle (7 868) en het 714 nuwe gevalle aangeteken. Die sterftesyfer was teen vroeg Donderdagaand nog nie bekend nie. ’n Totaal van 33 252 mense het wel al van die virus herstel, wat neerkom op 56% van dié wat al positief getoets het. Dié persentasie het die afgelope week stelselmatig toegeneem. Dr. Zweli Mkhize, minister van gesondheid, het in ŉ verklaring gesê Suid-Afrika het teen Donderdag reeds meer as 1 miljoen Covid-19-toetse uitgevoer, waarvan amper 30 000 die afgelope 24 uur uitgevoer is. Kenners waarsku egter dit is steeds hopeloos te min toetse en dat die agterstand in die verwerking van toetse veroorsaak dat statistieke rondom Covid-19 onakkuraat kan wees. Suid-Afrika het tans ongeveer 63 000 onverwerkte toetse, het Maroela Media Dinsdag berig. Mkhize het egter Donderdag gespog dat Suid-Afrika een van die eerste lande is om massa-toetsing en nasporing van Covid-19 te doen en het laboratoriumwerkers bedank vir hul harde werk om die bottelnek van agterstallige toetse uit te wis en die tyd wat dit vat om toetse te verwerk, te verminder. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.